Waarskuwing teen fopnuus oor mensehandel, ontvoeringsArgieffoto Die Valke het lede van die publiek daarteen gemaan om fopnuus en misleidende boodskappe rakende mensehandel en die ontvoering van vroue en kinders te versprei. Zinzi Hani, woordvoerder van die Valke, het daarop gewys dat fopnuus tot ŉ vermorsing van hulpbronne lei. Dit volg op ŉ voorval waar vals nuus op verskillende sosialemediaplatforms versprei is dat ŉ 32-jarige buitelander ontvoer is nadat hy op 1 Desember van Zimbabwe na die OR Tambo-lughawe gevlieg het waar hy sy verloofde sou ontmoet. Daar is aangevoer dat hy uiteindelik in Kaapstad geland het waar hy ŉ taxi sou neem, maar dat hy deur ŉ ander voertuig opgelaai is. Die verloofde het toe glo later boodskappe ontvang dat hy ontvoer is en dat ŉ losprys geëis word vir sy veilige terugkeer. Volgens Hani is ŉ multidissiplinêre taakspan saamgestel om die man op te spoor. Voorlopige ondersoek het egter bevestig dat geen reisiger met die beweerde slagoffer se naam die afgelope drie maande van Zimbabwe na Suid-Afrika gereis het nie. Daar kon ook geen beeldmateriaal van kringtelevisiekameras bekom word waar ŉ persoon van dié beskrywing gesien kon word nie. Later is bevestig dat die man veilig is en dat dit ŉ poets was.